作者:齊己
標題:楊花
內容:暖景照悠悠，遮空勢漸稠。乍如飛雪遠，未似落花休。萬帶都門外，千株渭水頭。紛紜知近夏，銷歇恐成秋。軟著朝簪去，狂隨別騎遊。旆沖離館驛，鶯撲繞宮樓。江國晴愁對，池塘晚見浮。虛窗縈筆雅，深院藉苔幽。靜墮王孫酒，繁黏客子裘。詠吟何潔白，根本屬風流。向日還輕舉，因風更自由。不堪思汴岸，千里到揚州。